เว้นเก็บภาษีเงินได้รถคันแรก
รัฐบาลแจกอีกเว้นภาษีเงินได้คืนจากการซื้อรถคันแรก เพื่อลดค่าใช้จ่ายให้ประชาชน
5 มิ.ย. 2555

รัฐบาลแจกอีกเว้นภาษีเงินได้คืนจากการซื้อรถคันแรก เพื่อลดค่าใช้จ่ายให้ประชาชน
ในการประชุมคณะรัฐมนตรีวันนี้ คณะรัฐมนตรีได้มีมติเห็นชอบตามข้อเสนอของกระทรวงการคลังเกี่ยวกับมาตรการภาษีสำหรับการซื้อรถยนต์คันแรก ซึ่งรัฐบาลมีนโยบายเร่งด่วนเพื่อลดภาระค่าใช้จ่ายสำหรับสิ่งจำเป็นในชีวิตของประชาชน ด้วยการให้ประชาชนมีโอกาสเป็นเจ้าของรถยนต์คันแรกโดยกำหนดให้เงินได้ที่ได้รับจากรัฐสำหรับการซื้อรถยนต์คันแรกได้รับการยกเว้นไม่ต้องรวมคำนวณเพื่อเสียภาษีเงินได้บุคคลธรรมดาเป็นจำนวนเท่ากับภาษีสรรพสามิตของรถยนต์ที่ซื้อแต่ไม่เกินคันละ 100,000 บาท ทั้งนี้ เฉพาะรถยนต์คันแรกที่ซื้อระหว่างวันที่ 16 กันยายน 2554 ถึงวันที่ 31 ธันวาคม 2555
 นายทนุศักดิ์ เล็กอุทัย รัฐมนตรีช่วยว่าการกระทรวงการคลัง กล่าวว่า “มาตรการภาษีสำหรับการซื้อรถยนต์คันแรกของกระทรวงการคลังดังกล่าว เป็นส่วนหนึ่งของมาตรการรถยนต์คันแรกของรัฐบาล เพื่อลดภาระค่าใช้จ่ายสำหรับสิ่งจำเป็นในชีวิตของประชาชน เพื่อให้ประชาชนได้มีโอกาสเป็นเจ้าของรถยนต์คันแรก”
นายสาธิต รังคสิริ อธิบดีกรมสรรพากร กล่าวว่า จำนวนเงินที่ผู้ซื้อรถยนต์คันแรกได้รับจากรัฐเท่ากับภาษีสรรพสามิตของรถยนต์นั้น ซึ่งเป็นไปตามนโยบายเร่งด่วนของรัฐบาล เงินได้จำนวนดังกล่าวจึงควรได้รับการยกเว้นไม่ต้องนำมารวมคำนวณเพื่อเสียภาษีเงินได้บุคคลธรรมดา